b'\n_START_ARTICLE_\nRodtsenko-seura\n_START_PARAGRAPH_\nRodtsenko-seura oli taiteilijaryhm\xc3\xa4, joka perustettiin Tampereella vuonna 1984. Seuran j\xc3\xa4seni\xc3\xa4 olivat Erik Ahonen, Jouni Hirvonen, Markku Kivinen, Jukka Mikkola ja Jyrki Siukonen. Rodtsenko-seura oli aktiivisimmillaan vuonna 1986, ja toiminta lopetettiin virallisesti vuonna 1990. Siukonen, Hirvonen ja Kivinen toimivat edelleen kuvataiteilijoina loppuryhm\xc3\xa4n siirrytty\xc3\xa4 toimittajiksi._NEWLINE_N\xc3\xa4yttelyiden ohella Rodtsenko-seuran toimintaan kuului esitelmi\xc3\xa4, julkaisuja, performansseja, kannanottoja ja muun muassa m\xc3\xa4kiautoperinteen elvytt\xc3\xa4mist\xc3\xa4. Seuran j\xc3\xa4senill\xc3\xa4 oli yhteinen tausta punk-ajan rock-musiikissa ja pienjulkaisuissa. Parhaiten tunnetaan Siukosen Kollaa kest\xc3\xa4\xc3\xa4 -yhtye sek\xc3\xa4 Pahkasika, jossa Jukka Mikkola oli mukana. Seura esiintyi aina ryhm\xc3\xa4n\xc3\xa4, mik\xc3\xa4 oli tavallisempaa rock-maailmassa kuin kuvataiteessa._NEWLINE_Rodtsenko-seura harrasti postmodernia historiallista lainailua ja ironista asennetta. Seura hy\xc3\xb6dynsi usein my\xc3\xb6s iskulauseita 1920-luvun neuvostotaiteilijoiden tapaan. Porvari hus! oli iskulauseista tunnetuimpia. Seura teki Moskovaan vuonna 1988 installaation 5\xc2\xa0000 paperipussista. Pusseihin oli painettu ven\xc3\xa4j\xc3\xa4ksi puhallus- ja pamautusohje sek\xc3\xa4 teksti Tehd\xc3\xa4\xc3\xa4n n\xc3\xa4in: paukku taantumusta p\xc3\xa4in!. Paukuttelun sijaan yleis\xc3\xb6 kuitenkin hamstrasi pussit nopeasti k\xc3\xa4yt\xc3\xa4nn\xc3\xb6n tarpeisiin._NEWLINE_Rodtsenko-seura siirsi julisteinstallaationsa omin luvin 1970-lukulaisten osallistuvien taiteilijoiden j\xc3\xa4rjest\xc3\xb6n Kiilan 50-vuotisn\xc3\xa4yttelyyn Taidehalliin vuonna 1986. Teos oli paikalla sattumalta edellisen n\xc3\xa4yttelyn j\xc3\xa4ljilt\xc3\xa4. Rodtsenko-seuran ironinen huumori sai enemm\xc3\xa4n huomiota ja my\xc3\xb6t\xc3\xa4mielt\xc3\xa4 kuin kiilalaisten teokset, joskin rodtsenkolaiset sanoivat halunneensa tehd\xc3\xa4 kunnianosoituksen Kiilan perinteelle._NEWLINE_Aleksandr Rodt\xc5\xa1enkon ohella muukin ven\xc3\xa4l\xc3\xa4inen avantgarde kiinnosti seuran j\xc3\xa4seni\xc3\xa4. Nimeksi valittiin Rodtsenko-seura, koska se kuulosti paremmalta kuin muut vaihtoehdot, kuten Tatlin-seura.'